

Príloha č. 2
Kúpna zmluva-návrh
číslo u predávajúceho......................					číslo u kupujúceho......................

„uzavretá podľa ustanovenia § 409 a nasl. zákona č. 513/1991 Zb. Obchodný zákonník v znení neskorších predpisov (ďalej len „zmluva“)“

Zmluvné strany:

Predávajúci:		
Sídlo:			
Zastúpený:		
Osoby oprávnené jednať vo veciach zmluvy:	
Osoby oprávnené jednať vo veciach technických:	
Bankové spojenie:	
číslo účtu: 		
IČO:			
DIČ:			
Tel. kontakt:		
Fax:			
Zapísaný:		

(ďalej len „predávajúci“ alebo „zmluvná strana“)

a

Kupujúci: 		Mestské lesy Košice a.s. 
Sídlo:			Južná trieda 11, 040 01 Košice
Zastúpený:		Ing. František Beli, predseda predstavenstva
			Ing. Bc. Martin Matúš, člen predstavenstva
			Ing. Miroslav Zajac, EMBA, člen predstavenstva
Bankové spojenie:	Tatrabanka a.s. Košice
č. účtu: IBAN		SK12 1100 0000 0026 2272 0044
IČO:			31 672 981
DIČ: 			2020491341
IČDPH: 			SK2020491341
Tel. kontakt: 		+421 55 677 00 15
Zapísaný:		v Obch. reg. Mestského súdu Košice, Odd. Sa, vl. č. 1310/V

(ďalej len „kupujúci“ alebo „zmluvná strana“)


I. Predmet zmluvy

1. Predmetom tejto zmluvy je záväzok predávajúceho odplatne previesť vlastnícke právo k predmetu prevodu špecifikovanému v nasledujúcom odseku 2. tohto článku zmluvy na kupujúceho a záväzok kupujúceho zaplatiť predávajúcemu kúpnu cenu.
2. Predmetom prevodu podľa tejto zmluvy je nový, nepoužívaný stavebný stroj, rýpadlo-nakladač zn.: _________________ v počte 1 ks, podľa špecifikácie technických a funkčných parametrov, ktorá tvorí prílohu tejto zmluvy, vrátane technických dokladov (osvedčenie o evidencii) a príslušenstva /ďalej spolu len „tovar“ alebo „predmet kúpy“/.
3. Predávajúci vyhlasuje, že je oprávnený previesť na kupujúceho vlastnícke právo k predmetu kúpy a že predmet kúpy nie je zaťažený záložným právom, výhradou vlastníctva, právom z leasingu ani iným právom tretej osoby. Predávajúci zodpovedá za pravdivosť tohto vyhlásenia.
4. Kupujúci sa zaväzuje zaplatiť za dodaný tovar kúpnu cenu uvedenú v čl. II. bod 1. zmluvy.

II. Cena a platobné podmienky

1. Celková cena za dodanie predmetu kúpy bola zmluvnými stranami dojednaná vo výške  ..................,- € (slovom ............................................................. EUR) bez DPH. Cena je dohodnutá vrátane príslušenstva a je stanovená ako pevná a konečná.
2. Kúpna cena zahŕňa všetky náklady predávajúceho potrebné na riadne splnenie zmluvy, najmä cenu stroja a príslušenstva, dopravu, poistenie počas dopravy, vykládku, predpredajnú prípravu, uvedenie do prevádzky, funkčné skúšky a odovzdanie požadovaných dokladov. Zahŕňa tiež všetky náklady záručných opráv vrátane práce, náhradných dielov, dopravy stroja a výjazdov servisných technikov. Predávajúci nemá nárok na ďalšie platby, ktoré neboli výslovne dohodnuté v tejto zmluve, resp. v jej prílohe.
3. Ku kúpnej cene podľa predchádzajúceho bodu tohto článku zmluvy bude pripočítaná príslušná sadzba DPH, platná v čase plnenia zmluvy.
4. Predávajúci je oprávnený kúpnu cenu fakturovať faktúrou so splatnosťou 30 dní po jej doručení kupujúcemu. Faktúra musí obsahovať náležitosti v zmysle platných predpisov. Povinnou prílohou faktúry je odovzdávací protokol podpísaný oprávneným zástupcom kupujúceho.
5. Nárok na zaplatenie kúpnej ceny za predmet kúpy vzniká predávajúcemu až splnením povinnosti dodať tovar v požadovanom množstve a kvalite podľa tejto zmluvy.

III. Doba plnenia

1. Predávajúci je povinný dodať tovar do 31.12.2026.
2. Predávajúci môže dodať tovar aj pred dohodnutým časom plnenia.

IV. Miesto plnenia

1. Miestom plnenia je prevádzka autorizovaného servisu, v ktorej bude zabezpečovaný záručný a pozáručný servis predmetu kúpy a ktorá sa nachádza vo vzdialenosti najviac 40 km od sídla kupujúceho. Presnú adresu tejto prevádzky oznámi predávajúci kupujúcemu písomne najneskôr 2 pracovné dni pred dodaním predmetu kúpy. Dopravu a vykládku predmetu kúpy v mieste plnenia zabezpečuje predávajúci na vlastné náklady.

V. Nadobudnutie vlastníckeho práva k predmetu kúpy

1. Kupujúci nadobúda vlastnícke právo k predmetu kúpy, len čo mu bol predmet kúpy odovzdaný, a to podpísaním odovzdávacieho protokolu.
2. Predmet kúpy sa považuje za riadne dodaný až jeho odovzdaním v dohodnutom mieste plnenia, úspešným vykonaním funkčných skúšok, uvedením do prevádzky, zaškolením obsluhy a odovzdaním všetkého dohodnutého príslušenstva a dokladov. Splnenie týchto podmienok potvrdia zmluvné strany v odovzdávacom protokole.
3. Nebezpečenstvo škody na predmete kúpy prechádza na kupujúceho až jeho prevzatím. Do tohto okamihu znáša nebezpečenstvo škody predávajúci. Odovzdanie predmetu kúpy dopravcovi nemá účinky odovzdania kupujúcemu.


VI. Vykonanie predmetu zmluvy vrátane súvisiacich služieb a prác

1. Predávajúci nemôže splnením predmetu zmluvy ani jeho časti poveriť inú osobu bez predchádzajúceho písomného súhlasu kupujúceho.
2. Veci, ktoré sú potrebné pre splnenie predmetu zmluvy je povinný obstarať predávajúci.
3. Predávajúci splní svoju povinnosť splniť predmet zmluvy odovzdaním predmetu kúpy kupujúcemu riadne, včas a v požadovanom množstve a kvalite. O termíne odovzdania predmetu kúpy je predávajúci povinný upovedomiť kupujúceho najmenej dva pracovné dni vopred. O odovzdaní a prevzatí predmetu kúpy spíšu zmluvné strany písomný zápis – odovzdávací protokol, ktorý musí obsahovať prehlásenie predávajúceho, že predmet kúpy odovzdáva a prehlásenie kupujúceho, že predmet kúpy preberá.
4. Kupujúci nie je povinný predmet kúpy prevziať v prípade, ak sa pri odovzdaní a preberaní predmetu kúpy zistia jeho vady. V takom prípade je predávajúci povinný vady odstrániť, resp. vadný tovar vymeniť a oznámiť kupujúcemu najmenej dva pracovné dni vopred nový termín odovzdania a prevzatia predmetu kúpy.
5. V prípade, ak kupujúci prevezme predmet kúpy i so zistenými vadami, uvedie sa ich súpis do odovzdávacieho protokolu spolu s uvedením termínu, v ktorom budú tieto vady predávajúcim odstránené.
6. Predávajúci je povinný spolu s predmetom kúpy odovzdať kupujúcemu doklad o autorizácii na záručný a pozáručný servis, ktorý bude schopný vykonať najmenej jeden autorizovaný servis v okruhu 40 km od sídla kupujúceho.
VII. Zodpovednosť za vady

1. Predávajúci poskytuje plnú záruku na predmet kúpy ako celok vrátane všetkých jeho častí po dobu minimálne 48 mesiacov. Ak výrobca poskytuje na predmet kúpy alebo na niektorú jeho časť dlhšiu záručnú dobu, uplatní sa na predmet kúpy alebo príslušnú časť táto dlhšia záručná doba, pričom za splnenie záručných povinností voči kupujúcemu zodpovedá predávajúci. Záručná doba začína plynúť prvým dňom nasledujúcim po odovzdaní predmetu kúpy kupujúcemu.
2. Predávajúci zodpovedá za vady, ktoré má predmet kúpy alebo jeho časť v čase jeho odovzdania kupujúcemu, a to aj keď sa vada stane zjavnou až po tomto čase. V prípade sporu o to, či odovzdávaný predmet kúpy alebo jeho časť vykazuje vady, sa má za to, že tomu tak je, a to až do doby, než sa preukáže opak; dôkazné bremeno nesie v takomto prípade predávajúci.
3. Predávajúci zodpovedá v plnom rozsahu za všetky vady predmetu kúpy, ktoré sa vyskytnú počas záručnej doby.
4. Vady predmetu kúpy zistené pri jeho odovzdaní a preberaní je predávajúci povinný odstrániť v lehote dohodnutej v odovzdávacom protokole.
5. Neuvedením vady v odovzdávacom protokole nezaniká zodpovednosť predávajúceho za túto vadu.
6. V prípade zistenia vád tovaru v záručnej dobe, má kupujúci právo požadovať a predávajúci povinnosť odstrániť vady bezplatne a na vlastné náklady a ďalej má povinnosť odstrániť všetky škody, ktoré vady spôsobili. Ak po dohode odstráni vadami spôsobené škody kupujúci sám alebo prostredníctvom tretej osoby, je oprávnený predávajúcemu vyúčtovať všetky náklady, ktoré mu v súvislosti s odstránením vád alebo škôd vznikli. Akákoľvek vada môže byť vyhlásená za odstránenú iba v prípade, že bude predávajúcim odstránená aj všetka škoda, ktorá ňou bola spôsobená.
7. Predávajúci sa zaväzuje, že začne s odstraňovaním prípadných vád zistených v záručnej dobe do 2 dní od uplatnenia reklamácie kupujúcim a že ich odstráni v čo najkratšom čase, najneskôr však do 7 dní odo dňa uplatnenia reklamácie. V prípade požiadavky predávajúceho je možné si písomne ​​dohodnúť aj dlhší termín odstraňovania vád, je to však podmienené objektívnymi príčinami spočívajúcimi v nemožnosti odstránenia príslušnej vady predmetu kúpy v lehote podľa predchádzajúcej vety. Počas doby odstraňovania vád dlhšej ako 5 pracovných dní je predávajúci povinný na žiadosť kupujúceho poskytnúť mu náhradný stroj. Ak vyjde najavo, že vada je neodstrániteľná, predávajúci sa zaväzuje dodať náhradný predmet kúpy a nahradiť vzniknutú škodu, ak sa zmluvné strany písomne ​​nedohodnú inak.
8. V ostatnom platia pre zodpovednosť predávajúceho za vady ustanovenia Obchodného zákonníka.



VIII. Sankcie a zodpovednosť za škodu

1. V prípade nedodržania zmluvne dohodnutého termínu odovzdania predmetu kúpy predávajúcim kupujúcemu je kupujúci oprávnený požadovať zmluvnú pokutu vo výške 0,03 % z celkovej kúpnej ceny predmetu kúpy za každý aj začatý deň omeškania.
2. Ak nedodrží predávajúci termín odstránenia vád reklamovaných kupujúcim v záručnej dobe, zaväzuje sa uhradiť kupujúcemu zmluvnú pokutu vo výške 50,- € za každý aj začatý deň omeškania, a to až do odstránenia vád.
3. V prípade, že kupujúci odstúpi od zmluvy z dôvodu podľa čl. IX. bod 4., písm. a), je predávajúci povinný zaplatiť kupujúcemu zmluvnú pokutu vo výške 10 % z kúpnej ceny podľa tejto zmluvy.
4. Zmluvné pokuty dojednané zmluvnými stranami v tejto zmluve sa stávajú splatnými v okamihu vzniku práva na ich zaplatenie oprávnenej zmluvnej strane, pokiaľ v tejto zmluve nie je uvedené inak. Dojednania o zmluvných pokutách v tejto zmluve sa nedotýkajú nároku oprávnenej zmluvnej strany požadovať náhradu škody spôsobenej porušením povinnosti zabezpečenej zmluvnou pokutou.
5. Ak predávajúci poruší svoju povinnosť vyplývajúcu z tejto zmluvy alebo zo zákona, je povinný nahradiť kupujúcemu škodu tým spôsobenú bez ohľadu na povahu okolností, v dôsledku ktorých došlo k porušeniu povinností predávajúceho.

IX. Trvanie a ukončenie zmluvného vzťahu

1. Zmluva nadobúda platnosť dňom jej podpísania oboma zmluvnými stranami.
2. Táto zmluva je s odkazom na ustanovenie § 5a zákona č. 211/2000 Z.z. o slobodnom prístupe k informáciám povinne zverejňovanou zmluvou a podľa § 47a zákona č. 40/1964 Zb. Občiansky zákonník nadobúda účinnosť dňom nasledujúcim po dni jej zverejnenia v Centrálnom registri zmlúv.
3. Túto zmluvu nie je možné vypovedať. Zmluva zaniká na základe písomnej dohody zmluvných strán alebo odstúpením od zmluvy niektorou zo zmluvných strán z dôvodov uvedených v tejto zmluve.
4. Okrem prípadov uvedených v Obchodnom zákonníku je kupujúci oprávnený odstúpiť od zmluvy v nasledovných prípadoch:
a) ak sa predávajúci dostane do omeškania s odovzdaním predmetu kúpy dlhšie ako 10 dní,
b) z dôvodu iného podstatného porušenia zmluvy predávajúcim,
c) z dôvodu nepodstatného porušenia zmluvy predávajúcim, pokiaľ predávajúci porušenie povinnosti alebo omeškanie s jej splnením napriek písomnej výzve kupujúceho neodstránil ani v primeranej lehote poskytnutej mu na to kupujúcim, pričom za primeranú lehotu sa považuje lehota 14 dní.
5. Predávajúci je oprávnený odstúpiť od zmluvy v nasledovných prípadoch:
a) ak sa kupujúci dostane do omeškania s prevzatím predmetu kúpy dlhšie ako 15 dní,
b) ak sa kupujúci dostane do omeškania s úhradou kúpnej ceny dlhšie ako 30 dní,
c) z dôvodu iného podstatného porušenia zmluvy kupujúcim.
6. Odstúpením od zmluvy sa zmluva zrušuje od počiatku a zmluvné strany sú povinné vrátiť si vzájomne poskytnuté plnenia. Predávajúci je povinný vrátiť kupujúcemu kúpnu cenu v lehote 10 pracovných dní odo dňa účinnosti odstúpenia od zmluvy a kupujúci je povinný odovzdať predávajúcemu predmet kúpy do jeho faktického užívania v lehote 10 pracovných dní odo dňa, kedy mu bude v celom rozsahu vrátená kúpna cena.

X. Osobitné ustanovenia

1. Zmluvné strany sa zaväzujú vzájomne sa informovať o všetkých právne významných skutočnostiach, ktoré môžu mať významný vplyv na plnenie povinností určených touto zmluvou ako aj pre realizáciu predmetu zmluvy.
2. Zmluvné strany sa ďalej zaväzujú poskytovať si náležitú súčinnosť najmä tým, že svoje požiadavky budú zadávať vhodnou formou s jasným formulovaním záležitostí - predmetu a účelu, ktoré by chceli dosiahnuť.
3. Ak sa kedykoľvek zmluvným stranám stane známa okolnosť, ktorá môže byť podnetom pre neplnenie ktorejkoľvek podmienky vymedzenej v zmluve, táto zmluvná strana je povinná poslať okamžite písomnú správu druhej zmluvnej strane, špecifikujúcu podrobnosti týchto okolností a strany majú pokračovať v spolupráci tak, aby zabezpečili riadne plnenie zmluvy.
4. Pokiaľ v tejto zmluve nie je uvedené inak, všetky oznámenia alebo iná komunikácia podľa alebo v súvislosti s touto zmluvou (ďalej len ,,oznámenie“) musí byť vyhotovená písomne a doručovaná druhej zmluvnej strane prostredníctvom univerzálneho poštového doručovateľa, alebo osobne na korešpondenčné údaje zmluvných strán uvedené v záhlaví tejto zmluvy alebo preukázateľné oznámené druhej zmluvnej strane po uzatvorení tejto zmluvy. Za deň alebo čas doručenia oznámenia sa považuje:
a) ak sa doručuje prostredníctvom univerzálneho poštového doručovateľa, deň prevzatia zásielky obsahujúcej oznámenie prijímajúcou zmluvnou stranou. Oznámenie sa považuje za doručené prijímajúcej zmluvnej strane aj okamihom vrátenia zásielky odosielajúcej zmluvnej strane z dôvodu ,,adresát neznámy“, ,,zásielka neprevzatá v odbernej lehote“, ,,adresát nezastihnutý“, ,,adresát požiadal o doposielanie“, alebo z akéhokoľvek iného dôvodu,
b) ak sa doručuje elektronickou poštou, deň alebo čas, kedy bolo odosielajúcej zmluvnej strane doručené elektronické potvrdenie o doručení, resp. prečítaní e-mailovej správy obsahujúcej oznámenie prijímajúcou zmluvnou stranou,
c) ak sa doručuje osobne, deň alebo čas prijatia oznámenia prijímajúcou zmluvnou stranou.
5. Kupujúci je oprávnený započítať svoje pohľadávky voči pohľadávkam predávajúceho bez jeho písomného súhlasu.
6. Predávajúci je oprávnený postúpiť pohľadávky a iné práva vyplývajúce z tejto zmluvy voči kupujúcemu len po predchádzajúcom písomnom súhlase kupujúceho.

XI. Všeobecné a záverečné ustanovenia

1. Zmluvné strany sa dohodli a berú na vedomie, že ich záväzkové vzťahy založené alebo súvisiace s touto Zmluvou sa spravujú slovenským právnym poriadkom, predovšetkým ustanoveniami zákona č. 513/1991 Zb. Obchodný zákonník.
2. Prílohu tejto zmluvy tvorí špecifikácia technických a funkčných parametrov predmetu kúpy.
3. Táto zmluva je vyhotovená v 4 rovnopisoch, z ktorých po 2 obdrží každá zmluvná strana. 
4. Akékoľvek zmeny a dodatky k tejto zmluve musia mať písomnú formu a musia byť podpísané obidvoma zmluvnými stranami.
5. Zmluvné strany vyhlasujú, že si text zmluvy pozorne prečítali, jeho obsahu porozumeli a že tento vyjadruje ich slobodnú a vážnu vôľu, bez akýchkoľvek omylov, čo potvrdzujú vlastnoručnými podpismi alebo podpismi osôb oprávnených konať v ich mene, alebo v zastúpení.



V Košiciach, dňa __.__.2026

Kupujúci: 								Predávajúci:















Príloha:
· špecifikácia technických a funkčných parametrov.
· doklad o autorizácii na záručný a pozáručný servis, ktorý sa nachádza v okruhu 40 km od sídla kupujúceho.

